text: Et chok, når politiet står i døren
  14 januar 2016 kl. 15.44
  Politikere er rystet over, at politiet endevender deres private hjem
  Rystende, grænseoverskridende.
  Det er de to ord, der går igen, da TV SYD torsdag taler med to forhenværende medlemmer af formandsskabet i Vejle Havn, Leif Skov, (A),  som også er tidligere borgmester i Vejle samt  Sonny Berthold (V), som også er tidligere borgmester i Egtved kommune.
  - At politiet pludselig står der og har RET til at rode sig igennem alt, hvad de vil i mit og min families private hjem. Det er rystende,  siger Leif Skov, der i telefonen virker mærket af politiets ransagningen.
  Det samme gør Sonny Berthold. Stemmeføringen er afdæmpet, stille, men fattet:
  -  Der kommer nogen og banker på, og så har de alle rettigheder i mit hjem. Det er grænseoverskridende, siger Sonny Berthold, der nu, efter at han er sigtet for overtrædelse af straffeloven,  ikke ønsker at udtale sig yderligere.
  - Jeg har hjulpet politiet med det hele. Jeg har intet at skjule.
  Det samme siger Leif Skov:
  - Jeg har intet at skjule og jeg vil deltage aktivt for at hjælpe politiet. Men det er dybt mærkeligt at der stilles spørgsmål ved, om jeg er kriminel. Jeg er ked af det og problemet er, at nu går der så lang tid, før sagen slutter. I al den tid har jeg den sigtelse hængende over hovedet.
  